РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/326-15

21. јул 2015. године

Б е о г р а д

ЗАПИСНИК

37. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 21. ЈУЛА 2015. ГОДИНЕ

 Седница је почела у 12.00 часова.

 Седницом је председавао Милутин Мркоњић, председник Одбора.

 Седници су присуствовали чланови Одбора: Константин Арсеновић, Зоран Бојанић, Јовица Јевтић, Драган Јовановић, Милан Ковачевић, Зоран Милекић, др Владимир Орлић, Сузана Спасојевић, Вучета Тошковић и Горан Ћирић.

 Седници је присуствовао заменик члана Одбора: Драган Алексић (заменик Катарине Ракић).

 Седници нису присуствовали чланови Одбора: Бранка Бошњак, Јован Марковић, Саша Мирковић, Мујо Муковић и Слободан Хомен, нити њихови заменици.

 Седници је присуствовао из Министарства грађевинарства, саобраћаја и инфраструктуре: Зоран Илић, помоћник министра.

 Одбор је једногласно, у складу са предлогом председника Одбора, усвојио следећи:

Д н е в н и р е д

1. Разматрање Предлога закона оистраживању несрећа у ваздушном, железничком и водном саобраћају, који је поднела Влада (број 34-1861/15 од 18.07.2015. године);
2. Разматрање Предлога закона о изменама Закона о облигационим и основама својинско - правних односа у ваздушном саобраћају, који је поднела Влада (број 343-1578/15 од 10.06.2015. године);
3. Разматрање Предлога закона о потврђивању Споразума о ваздушном саобраћају између Владе Републике Србије и Владе Сједињених Америчких Држава, који је поднела Влада (број 011-1769/15 од 03.07.2015.године).

Прва тачка дневног реда - **Предлог закона о истраживању несрећа у ваздушном, железничком и водном саобраћају**

 У уводном излагању, Зоран Илић, помоћник министра, је истакао да је ово потпуно нов закон јер су до сада одредбе које он третира биле саставни део Закона о ваздушном саобраћају, Закона о безбедности и инероперабилности железнице и Закона о поморској и унутрашњој пловидби. Поменуте одредбе су уређене, усклађене са прописима ЕУ, систематизоване и сконцентрисане у овај закон. Овакав модел је била препорука и Европске комисије. Главни циљ овог закона је да се омогући перманентан развој превенције у одвијању ваздушног, железничког и водног саобраћаја. Превенција се може посматрати и кроз производњу средстава за превоз, њихову припрему за коришћење и кроз радње које се морају применити након коришћења тих средстава. Све ово се односи и на инфраструктуру сва три вида собраћаја. Центар за истраживање несрећа, који ће сада бити јединствен за сва три вида саобраћаја, бавиће се истраживањем несрећа, а имаће и приступ светској бази. Такође, моћи ће и да предлаже и препоручује мере и поступке којима ће се унапређивати безбедност у ова три вида саобраћаја. У том смислу улога Центра је нешто што је нужно, препознато као потреба у читавом свету. Када се говори о финансијској оправданости треба имати у виду и губитке који настају због појава које утичу на угрожавање безбедности. Оно што је важно, када су несреће у питању, а тиче се овог закона, је то да се истраге и резултати истрага не могу користити за истражни поступак, већ искључиво за анализу узрока и проналажење разлога за настанак неке несреће. На основу анализа тих резултата доносиће се мере и поступци за учеснике у саобраћају са циљем да се убудуће такве несреће не би дешавале. Укратко, истакао је Зоран Илић, разлози за доношење овог закона се огледају у потреби за једним оваквим законом и за професионалцима који ће се искључиво бавити овом проблематиком.

 У дискусији која је уследила, након уводног излагања, постављено је питање везано за очекивања и ефекте које ће произвести овај закон након усвајања. У одговору на ово питање представник Министарства је истакао да поред тога што је и даље у току процес усклађивања са ЕУ, што се тиче хармонизације наших прописа ово је последња обавеза која се тиче ваздухопловства. Увођењем Центра добијамо једно јединствено тело за сва три вида саобраћаја, које ће бити потпуно независно од свих других институција и у том смислу ће потпуно аутономно вршити своје анализе.

 На крају расправе Одбор је, у складу са чланом 155. став 2. Пословника Народне скупштине одлучио, једногласно, да предложи Народној скупштини да прихвати Предлог закона о истраживању несрећа у ваздушном, железничком и водном саобраћају у начелу.

 За известиоца Одбора на седници Народне скупштине одређен је народни посланик др Владимир Орлић, члан Одбора.

 У дискусији су учествовали: Зоран Илић, Милутин Мркоњић и Горан Ћирић.

Друга тачка дневног реда - **Предлог закона о изменама Закона о облигационим и основама својинско - правних односа у ваздушном саобраћају**

 Зоран Илић, помоћник министра, у уводном излагању је истакао да се Законом усклађује терминологија и ближе утврђују рокови у којима се може поднети жалба на повреде права путника која могу да се тичу кашњења одређеног лета, неизвршавања лета или неквалитетног пружања услуга. У складу са тиме прописани су и рокови у којима су они који су дужни да надокнаде штету дужни да по тим роковима и поступају. Утврђене су и надлежности Директората тако да крајњи корисници жалбу на рад авио-компанија могу проследити директно Директорату. То се односи и на особе са инвалидитетом, уколико дође до повреде њихових права.

 С обзиром да није било пријављених за дискусију Одбор је, у складу са чланом 155. став 2. Пословника Народне скупштине одлучио, једногласно, да предложи Народној скупштини да прихвати Предлог закона о изменама Закона о облигационим и основама својинско - правних односа у ваздушном саобраћају у начелу.

 За известиоца Одбора на седници Народне скупштине одређен је народни посланик др Владимир Орлић, члан Одбора.

Трећа тачка дневног реда - **Предлог закона о потврђивању Споразума о ваздушном саобраћају између Владе Републике Србије и Владе Сједињених Америчких Држава**

 Образлажући овај предлог закона Зоран Илић, помоћник министра, је истакао да је Република Србија потписивањем овог споразума испунила и последњи административни предуслов у смислу укупних услова за одвијање ваздушног саобраћаја према Сједињеним Америчким Државама. Споразумом ће се створити преуслови за директне летове према Америци када домаћи авио превозник установи потребне комеријалне интересе за обављање таквих летова. Први лет је планиран између Београда и Њујорка. Поред финансијских ефеката (више од 1 милион наших грађана живи у САД), и унапређења туризма, наша држава ће доношењем овог споразума остварити и значајне политичке бенефите. С обзиром да такви летови не могу да се раде са авионима који су више регионалног типа, на овим летовима ће морати да буду ангажовани авиони који примају преко 200 путника што ће у сваком случају представљати и једно технолошко унапређење. Такође, на крају излагања истакнуто је да су Амерички партнери врло рестриктивни када су у питању мере безбедности које се односе на преглед путника и ваздухоплова и да то значи да ће бити неопходно додатно опремање специјалном опремом за контролу.

 У краћој дискусији постављено је питање везано за могућност успостављања директног лета из Београда за Торонто. У одговору је истакнуто да су у плану летови и за Торонто и за Чикаго, односно за сваку дестинацију Северно Америчког континента где има економске оправданости, а наравно искључиво је на опратеру да донесе такве одлуке. Изнета је и идеја обједињавања летова са нашег регионалног простора, а све у циљу веће економске оправданости за летове према САД. У одговору је указано да је идеја добра, а да се већ ради обједињавање летова на регионалним линијама.

 Након дискусије Одбор је, у складу са чланом 155. став 2., Пословника Народне скупштине одлучио, једногласно, да предложи Народној скупштини да прихвати Предлог закона о потврђивању Споразума о ваздушном саобраћају између Владе Републике Србије и Владе Сједињених Америчких Држава.

 За известиоца Одбора на седници Народне скупштине одређен је народни посланик др Владимир Орлић, члан Одбора.

 У дискусији су учествовали: Милутин Мркоњић, Зоран Илић и Вучета Тошкови.

**\***

**\* \***

На седници је вођен тонски запис.

Седница је закључена у 13.00 сати.

СЕКРЕТАР ОДБОРА ПРЕДСЕДНИК ОДБОРА

 Биљана Илић Милутин Мркоњић